Presidenti Moisiu, në fund të mandatit bën thirrje për bashkëpunim
Alfred Moisiu është presidenti i parë, që erdhi në pushtet si rezultat i konsensusit politik që me përjashtime të ralla, vazhdon t’i mu
Shqipëria e gjen veten përsëri në një moment tjetër zgjedhjesh, që në vitet e fundit janë shoqëruar përherë me probleme, pa arritur ende të plotësojnë standardet ndërkombëtare. Zgjedhja e Presidentit, ndonëse jo me votë popullore, ka nxjerrë sërish në pah, mungesën e bashkëpunimit dhe besimit reciprok mes palëve. Në këto ditë të fundit të mandatit të parë, Presidenti Alfred Moisiu i hedh një vështrim politikës shqiptare dhe të metave të saj. Ai është presidenti i parë, që erdhi në pushtet si rezultat i konsensusit politik që me përjashtime të ralla, vazhdon t’i mungojë Shqipërisë. Por sot 5 vjet më pas, Presidenti Moisiu duket se e ka të vështirë të gjejë vlerësime pozitive për përparimin demokratik. Vetë presidenti Moisiu erdhi në pushtet pa përvojën e duhur në politikë. Përvoja 5 vjeçare e ka përplasur atë me të dyja krahët e politikës: në vitet e para me socialistët dhe në vitet e fundit me demokratët, që nuk e pranuan kandidaturën e tij për një mandat të dytë. Në qendër të problemeve ka qenë kthimi i ligjeve. Mbi tavolinën e tij të punës, është përherë e pranishme një kopje e kushtetutës, së cilës ai i referohet vazhdimisht. Këto ndërhyrje, siç ishte mosfirmosja e shkarkimit të Prokurorit të Përgjithshëm, kthimi i ligjit për procedurat tatimore, apo mospranimi i vendimit të parlamentit për shkarkimin e dy anëtarëve të Këshillit të Lartë të Drejtësisë, e vunë presidentin në qendër të kritikave të ashpra, kritika që shpesh kapërcenin kufijtë normalë të luftës politike. Dhe ndëra Shqipëria sot pret anëtarësim dhe integrim në NATO dhe Bashkimin Evropian, për të kurorëzuar reformat shpesh të dhimbshme të 17 vjetëve të fundit, vendi, thotë Presidenti Moisiu, duhet të shkëputet më parë nga tranzicioni i gjatë. Në kushtet e klimës konfliktuale politike, në ditët e tij të fundit në detyrë, presidenti Moisiu i bën thirrje klasës politike të bashkëpunojë në të mirë të zhvillimit të vendit. Presidenti Moisiu do të hyjë në histori si presidenti i parë që erdhi në pushtet me konsensur, si një president pa përkatësi partiake dhe si i pari që bëri një ndërrim normal pushteti me presidentin paraardhës. //kk//